b'\n_START_ARTICLE_\nEspanjan laivasto\n_START_SECTION_\nHistoria\n_START_PARAGRAPH_\nNykyaikaisen Espanjan laivaston juuret alkavat jo ennen Espanjan valtion muodostumista. Keski-ajan lopulla Aragon ja Kastilia, jotka my\xc3\xb6hemmin muodostavat Espanjan, perustivat laivastot. Aragonilla oli Keski-ajan lopulla V\xc3\xa4limeren alueen kolmanneksi suurin laivasto Venetsian ja Genovan laivastojen j\xc3\xa4lkeen. 1300- ja 1400-luvuilla laivasto mahdollisti Aragonin siirtomaavallan luomisen liitt\xc3\xa4en alueisiinsa Baleaarit, Sardinian, Sisilian ja Etel\xc3\xa4-Italian ja hetkeksi Ateenan herttuakunnan. Kastilia sit\xc3\xa4 vastoin k\xc3\xa4ytti laivastoaan uskonnon levitt\xc3\xa4miseen vallaten alueita maureilta kuten Cadizin vuonna 1232 sek\xc3\xa4 avusti Ranskan hallitsijaa satavuotisessasodassa. Vuonna 1402 Juan de Bethencourtin johtama Kastilian laivasto osasto valtasi Kanariansaaret. _NEWLINE_1400-luvulla Kastilia aloitti tutkimusretki kilvan Portugalin kanssa. Kristofer Kolumbuksen kaksi karavelia ja karakki saapuivat 1492 Amerikkaan etsiess\xc3\xa4\xc3\xa4n l\xc3\xa4ntist\xc3\xa4 merireitti\xc3\xa4 Intiaan. L\xc3\xb6yt\xc3\xb6 avasi Espanjan hallitsemat l\xc3\xa4ntiset merireitit ja Portugali hallinnoi it\xc3\xa4isi\xc3\xa4.\n_START_SECTION_\nOrganisaatio\n_START_PARAGRAPH_\nMadridiin sijoitetun laivaston esikuntap\xc3\xa4\xc3\xa4llik\xc3\xb6n alaisuudessa on nelj\xc3\xa4 alue-esikuntaa. Operatiiviset yksik\xc3\xb6t on nimetty teht\xc3\xa4vien mukaan ja ne on liitetty joko taistelu-, suojajoukkoihin tai tukeviin joukkoihin._NEWLINE_Taistelujoukkojen teht\xc3\xa4v\xc3\xa4n\xc3\xa4 on hy\xc3\xb6kk\xc3\xa4ys- ja puolustusoperaatiot mahdollista vihollista vastaan sek\xc3\xa4 meriyhteyksien varmistaminen. Taistelujoukkoihin kuuluvat kaksi lentotukialusosastoa, laivaston ilmavoimat, kuljetus- ja maihinnousualuksia, sukellusveneet sek\xc3\xa4 ohjusveneet. _NEWLINE_Suojajoukkojen teht\xc3\xa4v\xc3\xa4n\xc3\xa4 on suojata meriyhteyksi\xc3\xa4 sek\xc3\xa4 avomerill\xc3\xa4 ett\xc3\xa4 rannikolla, turvata satamiin ja rannikkoterminaaleihin p\xc3\xa4\xc3\xa4syn. Sen k\xc3\xa4yt\xc3\xb6ss\xc3\xa4 on h\xc3\xa4vitt\xc3\xa4ji\xc3\xa4, fregatteja, korvetteja sek\xc3\xb6 miinanraivaajia. Joukkoihin on liitetty my\xc3\xb6s merijalkav\xc3\xa4ke\xc3\xa4, jonka teht\xc3\xa4v\xc3\xa4n\xc3\xa4 on suojata laivaston maissa olevia kohteita._NEWLINE_Taistelua tukevien joukkojen teht\xc3\xa4v\xc3\xa4n\xc3\xa4 ovat erilaiset kuljetukset sek\xc3\xa4 merell\xc3\xa4 tapahtuvat t\xc3\xa4ydennykset. N\xc3\xa4iden lis\xc3\xa4ksi osastolle kuuluu merivalvonta, tieteelliset teht\xc3\xa4v\xc3\xa4t sek\xc3\xa4 koulutukseen k\xc3\xa4ytettyjen alusten yll\xc3\xa4pito. Huoltoalusten ja tankkerien lis\xc3\xa4ksi osastoon kuuluu h\xc3\xa4vitt\xc3\xa4ji\xc3\xa4 sek\xc3\xa4 runsaasti erilaisia partioaluksia._NEWLINE_Vuonna 2012 laivaston vahvuus oli 20\xc2\xa0800 henke\xc3\xa4._NEWLINE_Laivaston toiseksi suurin alus oli lentotukialus Principe de Asturias, joka poistettiin s\xc3\xa4\xc3\xa4st\xc3\xb6syist\xc3\xa4 palveluksesta helmikuussa 2013. Espanjassa valmistettu alus oli otettu koeajojen p\xc3\xa4\xc3\xa4tytty\xc3\xa4 palvelukseen 1988. Hyppyrill\xc3\xa4 varustetulla aluksella kykeni toimimaan 29 AV-8 Harrier II -h\xc3\xa4vitt\xc3\xa4j\xc3\xa4\xc3\xa4 tai 16 sukellusveneidentorjuntaan tai maihinnousun tukemiseen soveltuvaa helikopteria.\n_START_SECTION_\nLaivaston ilmavoimat\n_START_PARAGRAPH_\nLaivaston ilmavoimat on laivaston aluksilla toimiva ilma-ase.\n_START_SECTION_\nMerijalkav\xc3\xa4ki\n_START_PARAGRAPH_\nMerijalkav\xc3\xa4ki (esp. Infanteria de Marina) on laivaston jalkav\xc3\xa4ke\xc3\xa4, johon kuuluu 11\xc2\xa0500 sotilasta ja se on jaettu tukikohtien suojaus sek\xc3\xa4 maihinnousujoukkoihin. Kuhunkin laivastotukikohtaan, jossa on esikunta, on sijoitettu suojauspataljoona. Ryhm\xc3\xa4 on sijoitettu Madridiin ja Las Palmasiin Kanarialle. Rykmentti (esp. Tercio) on valmiusteht\xc3\xa4v\xc3\xa4ss\xc3\xa4 San Fernandossa valmiina siirtym\xc3\xa4\xc3\xa4n aluksille. Merijalkav\xc3\xa4en kalustona ovat kevyet panssarivaunut, miehist\xc3\xb6nkuljetusajoneuvot, telatykist\xc3\xb6 sek\xc3\xa4 panssarintorjuntaohjukset.'